My Goeie Nuus Inkleurboek deel die evangelie in eenvoudige taal met 4- tot 8-jariges (of enigeen wat graag inkleur!) Die prente het eenvoudige, skoon lyne wat gemaklik deur klein handjies ingekleur kan word.
My Goeie Nuus Inkleurboek (10 of meer)
Oor Memoires van 'n ma
Lizette Murray, skrywer en joernalis vir Lééf, skryf:
Memoires van 'n ma is 'n aangrypende boek. Dit is méér as net memoires. Dis die verhaal van 'n besondere ma wie se liefde vir kinders verder as haar eie kinders kring. Dis 'n verhaal van God se liefde en gehoorsaamheid aan 'n spesifieke opdrag: "Laat die kindertjies na My toe kom!"
Tania Schultz skryf openhartig van haar smagting na nog 'n kindjie toe sy die 40-mylpaal bereik. Die leser word ingetrek in haar verhaal van verlies wat uiteindelik uitloop op 'n nuwe pad van vreugde, liefde en hoop – nie net vir haar en haar gesin nie, maar ook vir babas wat liefde en 'n tydelike tuiste nodig het.
Memoires van 'n ma is 'n boek vir almal. Dit handel ten diepste oor saamstap met God en om sy roeping en opdrag vir jou lewe duidelik te hoor en dan te gehoorsaam.
Annalise Wiid, sanger en skrywer, rubriekskrywer vir LiG, skryf:
Terwyl ek Tania se Memoires van 'n ma lees, ruik ek die babapoeier. Ek hoor tevrede kreuntjies. Ek sien fyn gevormde vingertjies en voetjies roer. Eindelose bottels en doeke en deur-die-slaap se middelnagvoedings. En ek sien hoe waagmoed en lewensin geboorte gee aan vervulling en verwondering. Maar wat my die meeste gryp, is die koestering. Want in Memoires van 'n ma, lees mens van die soort koestering wat die pyn van verlatenheid en magteloosheid en desperate hartseer deurbreek en versag – ou pyn, vars pyn en selfs toekomstige pyn.
Koestering. Kan een mens vir 'n ander enigiets mooier gee?
Meer terugvoer oor Memoires van 'n ma
Hierdie boek is 'n pragtige, eerlike en sensitiewe weergawe van Tania se hart-storie. 'n Storie wat sekerlik gedeel word deur alle ma's wat weet wat dit is om op te offer, om te gee, aan te gee en oor te gee!
- Lizelle Steenkamp, Pretoria
Tania vertel met soveel deernis van haar lewensreis met pienkvoetjies, haar eie en geleendes, dat jy die boek nie vir 'n oomblik wil neersit nie. Mag hierdie memoires, so eg uit 'n ma se hart, ander ma's, wil-wees-maar-kan-nie-ma's, kanga-ma's en aanneem-ma's, se harte aanraak en oopmaak vir die wete dat God in beheer bly van ons lewens, al ken ons nie die kronkelpaaie nie. Hy los ons hand nie een oomblik nie!
– Santie Nel, Kimberley
Op 'n reënerige dag in Pretoria maak ek die boek oop met die idee dat ek net so 'n stukkie sal lees. Ek was immers lus vir 'n koppie tee. Maar ek kon nie ophou lees nie, nie voor ek die boek heeltemal deurgelees het nie. Hierdie boek wat so lekker maklik lees en diep in jou hart die lag en huil van jou siel se stemvurk roer, kan nie neergesit word nie. Ek glo dat elke "wanna-be" ma, elke super-ma en elke gesoute ouma met die lekkerleesstorie sal identifiseer en die boek sal aangee van vriendin tot vriendin.